ኢትዮጵያና የአፍሪካ ልማት ባንክ የ327 ሚሊዮን ዶላር ብድር ተፈራረሙ
አዲስ አበባ፣ጥር 25 2008 (ዋኢማ) – ኢትዮጵያና የአፍሪካ ልማት ባንክ ለመጠጥ ውሃ አቅርቦትና ለመሰረታዊ አገልግሎቶች ማሻሻያ የሚውል የ327 ሚሊዮን ዶላር ብድር ስምምነት ተፈራረሙ፡፡የብድር ስምምነቱ ዛሬ በገንዘብና የኢኮኖሚ ትብብር ሚኒስቴር አዳራሽ ሲፈረም ሚኒስትር ዴኤታው አቶ አህመድ ሺዴ እንደተናገሩት የተገኘው ገንዘብ ሁለት የብድር ስምምነቶችን ያቀፈ መሆኑን ይናገራሉ፡፡አንደኛው የብድር ስምምነት መሰረታዊ አገልግሎቶችን በጥራትና በፍትሃዊነት ለማዳረስ እንዲረዳ በበባንኩ የተፈቀደ 251 ሚሊዮን ዶላር ሲሆን ሁለተኛው ደግሞ በአራት ከተሞች ለሚከናወን የመጠጥ ውሃ አቅርቦትና ለሳኒቴሽን አገልግሎት የሚውል 76 ነጥብ አንድ ሚሊዮን ዶላር መሆኑን ሚኒስቴር ዴኤታው ገልፀዋል፡፡መሰረታዊ አገልግሎቶችን ተደራሽ የማድረግ፣ አገልግሎት አሰጣጡን ፍትሃዊና ቀልጣፋ የማድረጉ ሥራ በተለያዩ የአገሪቱ ክልሎች እስከ ወረዳ ድረስ በማውረድ የሚሰራ ይሆናል ተብሏል፡፡ የውሃ አቅርቦትና የሳኒቴሽን ሥራው ደግሞ በአራት የክልል ከተሞች ይከናወናል፡፡ እነዚህም ቢቸና፣አድዋ፣አዳማና ጎዴ ከተሞች መሆናቸው ተመልክተቷል፡፡የአፍሪካ ልማት ባንክ ተወካይ ዶክተር ጆሴፊን ኒጉሬ በበኩላቸው ኢትዮጵያ እአአ ከ2006 ጀምሮ መሰረታዊ አገልግሎቶችን ለማሳለጥና ለማስፋፋት የምታደርገውን ጥረት እየደገፈ መሆኑን ይናገራሉ፡፡ መሰረታዊ አገልግሎቶችን ማፋጠንና ፍትሃዊ ማድረግ ለድህነት ቅነሳ ቁልፍ መሳሪያ መሆኑን ጠቁመው ስምምነቱም ይህንን ለማጠናከር የሚረዳ ነው ብለዋል፡፡ኢትዮጵያ በተለያዩ የአገሪቱ አካባቢዎች የመጠጥ ውሃ አቅርቦትን ለማሳደግና መሰረታዊ አገልግሎቶችን ለማሻሻል ለነደፈችው መርሃ ግብር ባንኩ የሚያደርገውን ድጋፍ አጠናክሮ እንደሚቀጥልም ዶክተር ኒጉሬ ገልፀዋል፡፡ከዚህም በተጨማሪ ኢትዮጵያ በዕድገትና ትራንስፎርሜሽን ዕቅድ ለማካናወን ያስቀመጠችው ግብ ዕውን ለማድረግ ባንኩ የበኩሉን ድጋፍ በማድረግ ለዕቅዱ ስኬት ከኢትዮጵያ ጎን እንደሚሰለፍ ነው የተናገሩት፡፡ የኢትዮጵያና የአፍሪካ ልማት ባንክ ግንኙነታቸውን በማጠናከር ፀረ ድህነት ትግሉ ግቡን እንዲመታ በቅርበት እንደሚሰሩ በፊርማ ስምምነቱ ላይ ተገልጧል፡፡